მაკარონის ნაწარმი
მაკარონის ნაწარმი (იტალ. pasta, ამის მიხედვით ზოგჯერ ეძახიან პასტას) — საჭმლის სახეობა, რომელიც, როგორც წესი, მზადდება ხორბლის ფქვილის გაუფუებელი ცომისაგან, რომელშიც ფქვილთან ერთად შერეულია წყალი ან კვერცხი. ცომის ფორმირების შემდეგ ის იხარშება ან ცხვება. განსხვავებული გემოსა და ტექსტურის, აგრეთვე უგლუტენო ალტერნატივის მისაღებად, ხორბლის ფქვილის ნაცვლად ხშირად გამოიყენება ბრინჯის ან რომელიმე პარკოსნის, მაგალითად ლობიოს ან ოსპის ფქვილი. მაკარონის ნაწარმი იტალიური სამზარეულოს გამორჩეული და საბაზისო კერძია. მაკარონის ნაწარმი იყოფა ორ დიდ კატეგორიად: გამომშრალი (პასტა სეკა) და ახალი (პასტა ფრესკა). გამომშრალი მაკარონის უმეტესობა კომერციულად წარმოებულია ექსტრუზიის პროცესის საშუალებით, თუმცა მისი წარმოება შესაძლებელია სახლშიც. ახალი მაკარონი ტრადიციულად მზადდება ხელით, ზოგჯერ მარტივი მანქანების დახმარებით. როგორც გამომშრალ, ასევე ახალ მაკარონის ნაწარმს აქვს სხვადასხვა ფორმა. ცნობილია 310 სხვადასხვა ფორმა, 1300-ზე მეტი სახელით. იტალიაში ერთიდაიგივე ფორმის სახელი ხშირად განსხვავდება რეგიონის მიხედვით. მაგალითად მაკარონის ნაწარმის ერთ-ერთი ფორმა კავატელი იტალიის სხვადასხვა ქალაქსა თუ რეგიონში 28 განსხვავებული სახელითაა ცნობილი. გავრცელებულია მისი გრძელი და მოკლე ფორმები, მილები, ბრტყელი ფორმები, მინინატურული ფიგურები წვნიანებისთვის და ა.შ. არსებობს მაკარონის ნაწარმის გამოყენებით მომზადებული კერძების სამი ტიპი: პასტა ასკიუტა (pasta asciutta ან pastasciutta) — მოხარშული სხვადასხვა სოუსთან ან გარნირთან ერთად. პასტა ინ ბროდო (pasta in brodo) — ამ შემთხვევაში არის წვნიანის ნაწილი პასტა ალ ფორნო (pasta al forno) — არის ღუმელში გამომცხვარი კერძის ნაწილი. მაკარონის ნაწარმს მიირთმევენ როგორც ლანჩზე, ასევე სადილად.